Maidstone United FC

Maidstone United Football Club er en engelsk  fotballklubb som holder til i Maidstone i Kent. Klubben spilte i The Football League mellom 1989 og 1992, men gikk konkurs og ble oppløst. En ny klubb ble stiftet, og har i årene siden spilt seg oppover i ligasystemet. I sesongen 2006/07 spiller Maidstone United i Isthmian League First Division (nivå 8 i seriesystemet). Maidstone United spiller på leid hjemmebane, Bourne Park i Sittingbourne.

Historie

Den opprinnelige klubben 
Maidstone United ble stiftet i 1897, og spilte i flere lokale serier før de i 1970 ble medlem i Southern League, den viktigste halvprofesjonelle ligaen i England. I 1979 var klubben en av stifterne av Alliance Premier League (i dag Football Conference). De vant serien i 1984, men ble ikke valgt inn i The Football League. Da de vant serien på nytt i 1989, hadde automatisk opp- og nedrykk mellom Conference og The Football League blitt innført, og Maidstone United rykket opp i daværende 4. divisjon.

Samme sesong som Maidstone United rykket opp i 4. divisjon hadde det eneste tidligere ligalaget i Kent, Gillingham rykket ned i 4. divisjon, og det var klart for historiens første Kent-derby i The Football League. Lagene møttes imidlertid ikke i Maidstone, siden Maidstone United i 1987 hadde forlatt sin hjemmebane London Road, og spilte på leid bane i Dartford.

Maidstone Uniteds karriere i The Football League ble kort. Etter 5.-plass i 1990 og playoff om opprykk (som de tapte), gikk det dårligere de to neste sesongene. Et større problem var imidlertid at klubben skyldte hundretusenvis av pund. Ved starten av 1992/93-sesongen ble klubbens første seriekamp utsatt, og ligaen ga klubben 48 timer til å skaffe garantier for at de hadde økonomi til å spille alle seriekampene. Klubben klarte ikke dette, og Maidstone United måtte trekke seg fra ligaen og ble oppløst.

Nye Maidstone United 
En ny klubb, Maidstone Invicta, ble stiftet i løpet av kort tid. Klubben tok tilbake navnet Maidstone United i 1996. Den nystartede klubben ble medlem i 4. divisjon i Kent County League høsten 1993, og har siden spilt seg oppover i amatørdivisjonene. Våren 2006 vant de Kent League Premier Division, og spiller sesongen 2006/07 i Isthmian League First Division (nivå 8). Klubben har som mål å spille seg opp igjen i The Football League.

Etter mange år med spill på leid bane er Maidstone United nå i ferd med å bygge en ny hjemmebane i Maidstone. Klubbens nye hjemmebane James Whatman Way er planlagt å være ferdig til seriestart høsten 2007.

Klubbrekorder 
 Beste ligasesong før 1992: 5.-plass i 4. divisjon i 1990
 Beste ligasesong etter 1992: 1.-plass i Kent League Premier Division (nivå 9) i 2006
 Beste sesong i FA-cupen før 1992: 3. runde 5 ganger
 Beste sesong i FA-cupen etter 1992: 3. kvalifiserende runde i 2002/03 og 2003/04
 Høyeste tilskuerantall før 1992: 10 591 mot Charlton Athletic 15. januar 1979 (FA-cupen 3. runde omkamp)
 Høyeste tilskuerantall etter 1992: 1589 mot Gillingham 12. mars 2002 (treningskamp)
 Største seier etter 1992: 12-1 mot Aylesford 26. mars 1994 (Kent County League Division 4)
 Største tap etter 1992: 2-8 mot Scott Sports 24. februar 1996 (Kent County League Division 1)

Litteratur 
 Rothmans Football Yearbook, Headline Book Publishing, London 1992. ISBN 0-7472-7905-5
 Mike Collett: The Guinness record of the FA Cup, Guinnes Publishing, Enfield 1993. ISBN 0-85112-538-7

Eksterne lenker 
 Maidstone United FC's offisielle nettside
 Spillerstall
 Show Me The Way To Go Home – Uoffisiell Maidstone United-fanzine

Fotballag i England
Fotballag etablert i 1897
Kent
Sport i England i 1897